section_heading: Kasniji život i smrt
paragraph_text: Barun Martonić je uživao carevu naklonost, pa je 3. srpnja 1824. promaknut u čin feldmarschalleutnant (podmaršal) i gardijskog natporučnika, a u srpnju 1825. počašćen je titulom drugog titularnog pukovnika-vlasnika "52. linijske pješačke pukovnije". Godine 1836. promaknut je u čin kapetana-poručnika garde i imenovan carskim tajnim savjetnikom. Za 50. godišnjicu službovanja, u lipnju 1841., odlikovan je Zapovjedničkim križem sv. Stjepana. Nakon 13 vojnih pohoda, izvanrednih promaknuća do čina pukovnika i četiri pohvale triju vladara za držanje pred neprijateljem, barun Martonić je umirovljen 11. lipnja 1841. u činu generala topništva. Umro je u Beču 7. ožujka 1855. godine.